HU Az Európai Unió Hivatalos Lapja C 104/11

Bejegyzési kérelem közzététele a hagyományos különleges terméknek minősülő mezőgazdasági termékekről és élelmiszerekről szóló 509/2006/EK tanácsi rendelet 8. cikkének (2) bekezdése alapján

2009/C 104/07

Ezzel a közzététellel az 509/2006/EK tanácsi rendelet 9. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

HAGYOMÁNYOS KÜLÖNLEGES TERMÉK BEJEGYZÉSÉRE VONATKOZÓ KÉRELEM

A TANÁCS 509/2006/EK RENDELETE

„IDRIJSKI ŽLIKROFI”

EK-szám: SI-TSG-007-0026-29.10.2004.

1. A kérelmező csoportosulás neve és címe

Név : Društvo za promocijo in zaščito idrijskih jedi Cím : Mestni trg 1 SI - 5280 Idrija SLOVENIJA Tel. : +386 53720180 Fax : — E-mail : info@icra.si

2. Tagállam vagy harmadik ország

Szlovén Köztársaság

3. Termékleírás

3.1. Bejegyzendő elnevezés

„Idrijski žlikrofi”

Az idegen nyelvekre lefordítandó utalás: „hagyományos szlovén módon készült”.

3.2. Az elnevezés:

önmagában különleges  a mezőgazdasági termék vagy élelmiszer különleges tulajdonságát fejezi ki

Az „Idrijski žlikrofi” nem a termék különleges tulajdonságát fejezi ki, azonban hagyományosan használatos a termék megjelölésére, amint azt a 3.8. pontban megemlített szóbeli és írásos források is tanúsítják.

3.3. Igényli-e a kérelmező az 509/2006/EK rendelet 13. cikkének (2) bekezdése alapján az elnevezés fenntartását?

Bejegyzés az elnevezés fenntartásával  Bejegyzés az elnevezés fenntartása nélkül

3.4. A termék típusa

2.4. osztály: tészták, főzve vagy töltve.

3.5. Annak a mezőgazdasági terméknek vagy élelmiszernek a leírása, amelyre a 3.1. pontban feltüntetett elnevezés vonatkozik

Az „Idrijski žlikrofi” burgonyával töltött tésztából készülő, hagyományos étel. A termék egy-egy darabja jellegzetes kalap alakú. A tészta lisztből, tojásból, étolajból, valamint szükség szerint vízből vagy tejből készül. A tölteléket csak burgonyából, hagyma, zsiradék (apróra vágott szalonna vagy füstölt sonka), majoránna, metélőhagyma, bors és só hozzáadásával szabad készíteni.

A főzés után az „Idrijski žlikrofi” egyes darabjainak az előírt jellegzetes alakkal, ízzel, textúrával és illattal kell rendelkezniük.

Jellegzetes alakja: kétoldalt összenyomott, tetején enyhén behorpadó, egységes méretű és alakú tésztadarabok szabálytalanság nélkül, megfelelően szilárd textúrával, nyilvánvalóan túlfőzött és nyilvánvalóan puhán maradt részek nélkül, egyenletesen sárgás színű felülettel, látható zárványok nélkül.

Illata erőteljes, jellegzetes. A termékből nem áradhat túlzottan markáns növényi illat, egyetlen összetevő illata sem lehet azonosítható, és a töltelék nem lehet érzékelhetően avas.

Íze jellegzetes, markáns; egyaránt érezhető benne a burgonya, a zsiradék, a többi alapanyag és a fűszerek zamata. A zsiradék nem szoríthatja háttérbe a többi összetevő ízét, az egyes ízösszetevőknek harmóniát kell alkotniuk.

Textúrája fogyasztáskor kellemes érzést kelt a szájban, különféle keményítőt tartalmazó, szilárd ételek jellegzetes állagára emlékeztet. A tészta és a töltelék könnyű, puha, egyik sem lehet ragacsos. A növényi alkotóelemeket és a sült szalonnát vagy sonkát kellően finomra kell vágni.

A termék általános elfogadottságát megjelenése, illata, íze és textúrája határozza meg.

3.6. Annak az előállítási módnak a leírása, amelynek alapján a 3.1. pontban feltüntetett elnevezésű mezőgazdasági terméket vagy élelmiszert előállítják

Az „Idrijski žlikrofi” készítése a következő műveletekből áll:

Hagyományos hozzávalók körülbelül 150 darabhoz:

Tészta: legfeljebb 30 dkg finomliszt, egy vagy két tojás, étolaj, valamint a tészta puha állagának biztosításához szükséges mennyiségű víz vagy tej.

Töltelék: 50 dkg burgonya, legfeljebb 5 dkg apróra vágott szalonna vagy apróra vágott füstölt sonka, legfeljebb 5 dkg hagyma, valamint a megfelelő ízharmóniát biztosító növényi kiegészítők és fűszerek (só, bors, majoránna és metélőhagyma).

A termék készítéséhez zsiradékként szalonna vagy apróra vágott füstölt sonka használható. Fontos, hogy a szalonna vagy sonka jó minőségű, friss legyen. Avas szalonnát vagy sonkát például semmilyen körülmények között sem szabad használni.

Ha a terméket fagyasztva értékesítik, akkor jellegzetes érzékszervi tulajdonságai csak úgy őrizhetők meg eltarthatósági idejének végéig, ha kevesebb fűszerrel és „vastagabb” tésztával készül. Ennek megfelelően ugyanannyi töltelékhez a tésztát 40-50 dkg finomlisztből, akár négy tojásból, étolajból, valamint szükség szerinti mennyiségű vízből vagy tejből kell készíteni.

A tészta elkészítése és gyúrása

A lisztet, a tojást és a vizet vagy tejet a metélthez szükségesnél puhább tésztává keverik, majd rugalmassá gyúrják. A tészta akkor készült el, amikor már nem tapad a kézhez vagy a deszkához, és vágási felülete anyaggal sűrűn kitöltött, lyukaktól mentes. Ekkor a tésztát kis cipóformára alakítják, ezt bekenik étolajjal, befedik, hogy ne száradjon ki, majd legalább fél órára pihenni hagyják.

A töltelék elkészítése és gombócokká alakítása

A töltelék főtt burgonyából készül, amelyet nyomóval még melegen áttörnek. A hagymát az apróra vágott szalonna vagy füstölt sonka zsírján megsütik, majd hozzáadják a még meleg burgonyához. A masszát megszórják sóval, borssal, majoránnával és metélőhagymával, majd alaposan sima töltelékké keverik. A töltelék nem lehet sem túlságosan omlós, sem túlságosan puha; ha szükséges, további zsiradék adható hozzá. A töltelékből ezután kézzel egyforma méretű, egy-másfél centiméter átmérőjű gombócokat készítenek. Gépi készítés esetén az egyes műveletek eltérhetnek a kézi készítés műveleteitől (például a tölteléket nem gombócokká formálják, hanem rápréselik a tésztára), a végterméknek azonban mindkét esetben rendelkeznie kell valamennyi említett ismertetőjeggyel.

A termék elkészítése

Az elkészített tésztát a pihentetés után mintegy 2 mm vékonyra nyújtják, majd a töltelékgombócokat egymástól megfelelő (egy-egy ujjnyi) távolságra a kinyújtott tésztára helyezik. A tésztát ráhajtják a töltelékgombócokra, közöttük az üres helyeken összenyomják oly módon, hogy kis „füleket” képezve hozzáragadjon az alsó réteghez. Az egyes darabok tetején kis lyukat képeznek, vigyázva, hogy a tészta ki ne szakadjon. Így nyerik az egyes darabok jellegzetes, kalapot idéző alakjukat. Az egyes darabok nyersen jellemzően körülbelül 3 cm hosszúak és 2 cm magasak (a magasságot a darab közepén mérve – a széleken a magasság ennél valamivel nagyobb).

A darabok csomagolása és fagyasztása

A tárolásra szánt elkészült tésztadarabok fagyasztása és csomagolása az élelmiszer-higiéniai előírásoknak és az előre csomagolt élelmiszerekre irányadó általános címkézési szabályoknak megfelelően történik.

Főzés

A tésztadarabokat forrásban lévő, sós vízbe szórják, majd elkeverik, és az edényt lefedik. Az étel akkor van készen, amint a tésztadarabok feljönnek a víz felszínére és a víz ismét forrni kezd. Elkészültét követően azonnal tálalandó.

3.7. A mezőgazdasági termék vagy élelmiszer különleges tulajdonsága

Az „Idrijski žlikrofi” alakjában, speciális töltelékében, hagyományos összetételében és elkészítési módjában tér el más töltött tésztáktól. A tésztadarabok jellegzetes alakja régi francia fejfedőket idéz (Napóleon-kalap).

A recept az „Idrijski žlikrofi” első említései óta nem változott lényegesen (az összetevők ugyanazok, egymáshoz viszonyított arányuk lényegében azonos). A termék fő jellegzetessége a töltelék, amely burgonyából, apróra vágott szalonna vagy füstölt sonka, hagyma, fűszerek és ízesítők hozzáadásával készül. Az „Idrijski žlikrofi” másik különleges vonása elkészítésének módja: az egyes tésztadarabokat mindkét oldalukon összenyomva, tetejükön kis lyukat képezve készítik.

3.8. A mezőgazdasági termék vagy élelmiszer hagyományos jellege

Idrija városa régóta híres konyhaművészete e különleges termékéről, amelyről számos írásos forrás is megemlékezik, és szóbeli forrás is akad bőséggel. Az „Idrijski žlikrofi” hagyományos hozzávalókból, régóta változatlan, hagyományos eljárással készül.

A legrégebbi írásos forrás Božič Lado Naš idrijski kot című műve (1936), amelyből megtudhatjuk, hogy ez az étel annak idején csak különleges alkalmakkor került az asztalra, továbbá értesülünk arról, hogy a „žlikrofi” különböző formákban volt ismert: burgonyás, húsos, pácolt répás, juhhúskrémes (bakalca), szalonnával-sonkával kent vagy egy masovnik nevű speciális vajas töltelékkel töltött változatát egyaránt fogyasztották. Az egy bányászcsalád életét bemutató Rudarjeva družina című fejezetben például ezt találjuk: „...a žlikrofit csak fontos napokon [fogyasztják]: ilyenkor burgonyás žlikrofi, húsos žlikrofi vagy pácolt répás, juhhúskrémmel töltött, szalonnával-sonkával kent vagy egy masovnik nevű speciális vajas töltelékkel töltött žlikrofi kerül az asztalra”.

A második forrás Karl Bezek Fond Doprinos k zgodovini Idrije című műve (1956). A szerző ebben a könyvében hagyományos ételeket és italokat ismertet. Bezek szerint az „Idrijski žlikrofi” a legnépszerűbb étel, messze földön ismerik. Könyvében ezt írja: „...a legnépszerűbb étel, amelyet messze földön ismernek és amelyet sehol máshol így nem készítenek, a híres žlikrofi. Az étel az ugyancsak kis töltött tésztacsomagocskákból álló bécsi »Schlickkrapferl«-re emlékeztet, tölteléke azonban más.” A szerző ezt követően arról ír, hogy az „Idrijski žlikrofi”-t több helyütt különböző írások is említik, receptjét is kiadták, eredetét azonban mindaddig senki sem kutatta. A tésztaféle történetével kapcsolatban olyan korabeli beszámolókat idéz, amelyek szerint az 1840-es és az 1850-es években a tésztát nyersen árulták az utcán. Egy helyi fogadós, egy bizonyos Harmel asszony arról beszélt a szerzőnek, hogy a közhiedelem szerint a termék Erdélyből került Idrijába. Egy idős idrijai lakos arról számolt be, hogy az ételt a Wernberger család hozta be a városba 1814-ben, amit a család egyik leszármazottja is megerősített. Egy további idézet a könyvből: „Mivel a családi hagyomány és más beszámolók egybevágnak, nem fér hozzá kétség, hogy a žlikrofi először Ivan, majd később családja visszatérésekor tűnt fel Idrijában. Több évig is eltarthatott, amíg elterjedt a városban, mert a beszámolók szerint több cseh és bécsi eredetű hasonló termék receptjét is kipróbálták. Így, helyi fejlődés eredményeként alakult ki 1814 után, a század közepe felé a mi »idrijski žlikrofi«-nk, ekkor fejlődött ki az a jellegzetes íze és alakja, amelyet ma ismerünk.”

Az „Idrijski žlikrofi” alakjában, speciális töltelékében, hagyományos összetételében és elkészítési módjában tér el más töltött tésztáktól. A tésztadarabok jellegzetes alakja régi francia fejfedőket idéz (Napóleon-kalap).

3.9. A különleges tulajdonság ellenőrzésére vonatkozó minimumkövetelmények és eljárások

— A terméknek rendelkeznie kell a termékleírásban szereplő valamennyi sajátos jellemzővel (az előírt hozzávalókat kell használni, az elkészítést az előírt módon kell végezni, a végterméknek az előírt alakkal, megjelenéssel, illattal, ízzel és textúrával kell rendelkeznie).

— Az „Idrijski žlikrofi” előállítói kötelesek nyilvántartást vezetni a beszerzett és felhasznált nyersanyagokról, valamint az „Idrijski žlikrofi” előállított és eladott mennyiségeiről.

— Az egyes gyártók és/vagy gyártói szövetségek ellenőrzik a termékleírásnak való megfelelést, ezen belül az előírt hozzávalók felhasználását, a gyártási eljárást és a végtermék megjelenését és érzékszervi tulajdonságait; egy terméktanúsító szerv évente legalább egyszer ellenőrzi az EN 45011 európai szabványnak való megfelelést.

4. A Termékleírásnak Való Megfelelést Ellenőrző Hatóságok Vagy Szervek

4.1. Név és cím

Név : Bureau Veritas d.o.o. Cím : Linhartova cesta 49a SI-1000 Ljubljana SLOVENIJA Tel. : +386 14757600 Fax : — E-mail : info@bureauveritas.com

 állami magán

4.2. A hatóság vagy szerv konkrét feladatai

A Bureau Veritas az „Idrijski žlikrofi” termékleírásában ismertetett valamennyi előállítási szakaszt ellenőrzi.